Søndag eftermiddag var en flok køer taget på udflugt til Brønderslev Psykiatriske Sygehus.

Det er slet ikke kedeligt på Brønderslev Psykiatriske Sygehus, for der kan tilsyneladende ske hvad som helst - selv på en søndag. Lidt over middag søndag fik ansatte og indlagte på Brønderslev Psykiatriske Sygehus noget af en overraskelse. For en stor flok af køer - ja du læste rigtigt - stod og kiggede ind ad vinduerne.  Der er nemlig tale om vaskeægte muhkøer, der pludselig var mødt op. En af medarbejderne fik noget af et chok, da hun sad på sit kontor. - Jeg sidder ved min computer, da jeg hører noget, der minder om et tågenhorn. Så jeg kigger ud ad vinduet og ser en stor flok køer, der kommer løbende direkte mod ruden, siger Vibeke Nyborg, social og sunhedsassistent ved Brønderslev Psykiatriske Sygehus. Den store flok på godt 15 køer nåede helt op til vinduet, hvor Vibeke Nyborg og kollegaerne forbløffede sad og stirrede. Men så let ville flokken ikke give op - de ville åbenbart ind. Så de gik over til indgangen, hvor døren dog, og måske til alt held, var lukket. - Hvis døren havde været åben ville de sikkert bare have gået ind, siger Vibeke Nyborg. Men ikke alle på stedet havde opdaget, at der var fritgående køer. Så  der var flere chok i vente for de ansatte og beboerne. Køerne gav så til sidst helt op og gik i stedet rundt på området, hvor de begyndte at græsse. I mellemtiden var nabolandmanden blevet tilkaldt, og køerne blev sendt i den rigtige retning hjem igen. Flere vidner kunne da også berette om det sære syn, og kort efter blev beviserne lagt på facebook: Ingen køer, personale eller patienter blev skadet under besøget.